มีอาการเวียนหัวไม่หมุน แต่รู้สึกโคลงเคลง ยิ่งหลังรอบเดือนล่าสุด ยิ่งเวียนหัว และเพลียมาก มือเท้าเย็น คล้ายจะวูบ ใจไม่ดีบางครั้ง ไปตรวจคลินิกตรวจคลื่นหัวใจบอกว่าเส้นเลือดหัวใจด้านซ้ายล่างตีบ (ซึ่งเคยไปตรวจ5ปีที่แล้ว ท่านนี้ก็บอกผลอย่างนี้)และได้ไปตรวจที่รพ.ในตัวเมือง กับอ.อีกท่าน ตรวจคลื่นหัวใจผลปกติและเดินสายพานก็ปกติค่ะ ได้ยาแก้เครียด กับยากรดไหลย้อนมาทาน แต่ยังมีอาการไม่ทราบว่าจะต้องทำอย่างไร คะ ขอรบกวนคุณด้วยค่ะ
สวัสดีค่ะ งาน,หากได้ไปตรวจที่โรงพยาบาล โดยได้มีการทดสอบสมรรถภาพหัวใจ โดยการเดินสายพาน แล้วไม่พบความผิดปกติอะไร ก็ไม่น่าเป็นโรคหลอดเลือดหัวใจค่ะ เพราะหากมีโรคหลอดเลือดหัวใจ ไม่ว่าจะตีบ หรืออุดตัน เลือดก็จะไม่สามารถไปเลี้ยงหัวใจได้พอเมื่อเรามีการเดินบนสายพาน ซึ่งจะทำให้มีการเปลี่ยนแปลงของคลื่นไฟฟ้าให้เห็นอย่างชัดเจน ดังนั้น หากแม้จะเคยตรวจคลื่นไฟฟ้าหัวใจที่คลินิกแล้วพบความผิดปกติ แต่การที่ทดสอบการเดินสายพานแล้วไม่พบความผิดปกติอะไร ก็แสดงว่าไม่ได้มีโรคหลอดเลือดหัวใจค่ะสำหรับอาการของ โรคหลอดเลือดหัวใจตีบ มักมีอาการเจ็บแน่นหน้าอก เจ็บปวดร้าวไปที่คอ ขากรรไกร หรือไหล่ซ้าย บางคนอาจมีอาการจุกแน่นลิ้นปี่ มีอาการใจสั่น เหนื่อยหอบร่วมด้วย หน้ามืด เหงื่อออกมาก จนถึงขั้นหมดสติไป ดังนั้น หากมีแค่อาการเวียนหัว โคลงเคลง เพลีย มือเท้าเย็น ก็ไม่ใช่ลักษณะของโรคหลอดเลือดหัวใจตีบอีกด้วยค่ะทั้งนี้ อาการที่เป็น อาจเกิดจากสาเหตุ เช่น เข้าสู่วัยใกล้หมดประจำเดือน มีภาวะไทรอยด์ฮอร์โมนต่ำ มีภาวะโลหิตจาง การนอนพักผ่อนไม่เพียงพอ การมีความเครียด วิตกกังวล เป็นโรคแพนิค เป็นต้น อย่างไรก็ตาม หาทางโรงพยาบาลได้มีการตรวจร่างกายและตรวจเลือดต่างๆ แล้ว ไม่พบมีโรคทางกายอะไร ก็อาจเกิดจากการมีความเครียด วิตกกังวล หรือมีอาการตื่นตระหนกก็ได้ค่ะ แนะนำควรทานยาตามที่แพทย์ได้แนะนำไปก่อน และควรนอนหลับพักผ่อนให้เพียงพอ หากอาการไม่ดีขึ้น ก็ควรกลับไปที่โรงพยาบาลเพื่อตรวจเพิ่มเติมต่อไปค่ะ